**risotto**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și s-a lăsat o ceață peste lume

ca o fiertură tulbure de orez lunguieț

strecurată să rămână boabele pentru risotto:

știi că italienii zic riso și la orez și la râs

așa că risotto s-ar traduce râsuleț

cam ca râsul tău furtunos

de copil sănătos și voios -

râsul tău

inconfundabil.

mi-am dorit să poți râde de ceața lăsată peste oraș -

poate se sperie și devine duș răcoritor

sau poate zăpadă magică din care

să apară oameni noi

născuți și nu făcuți.

și ți-am auzit glasul cuprinzându-mă:

- dragule, ce ceață? ești doar tu cu capul în nori!

și-atunci ridicându-mă puțin pe vârfuri

am mirosit soarele:

nu plecase nicăieri.

ba chiar avea parfumul tău natural.